stanford-oval/wikipedia huggingface dataset:
לה רינקונאדה (פרו)
אקלים

בשל גובהה של העיר, האקלים בה הוא אקלים אלפיני/טונדרה (ET לפי שיטת קפן). הטמפרטורה השנתית הממוצעת היא כ-1.25 מעלות צלזיוס, הטמפרטורה הממוצעת בחודש החם ביותר היא פחות מ-10 מעלות צלזיוס, ואילו הממוצע השנתי של הטמפרטורה המזערית היומית הוא כ-(6-) מעלות צלזיוס בלבד. אקלים זה לא מאפשר קיום של עצים וצמחייה מפותחת, והעיר נמצאת הרחק מעל קו העצים. חרף קרבתה היחסית של העיר לקו המשווה (כ-14 מעלות מדרום לקו המשווה), מזג האוויר בה דומה יותר לזה שבמערב גרינלנד. הקיץ בעיר גשום ומושלג, החורף יבש, וכמות המשקעים הממוצעת השנתית היא כ-707 מ"מ.
כלכלה ודמוגרפיה

העיר ממוקמת בקרבת מכרה זהב, והכלכלה בה מבוססת בעיקר על חפצי אמנות המיוצרים מזהב.
בין השנים 2001 ל-2009, בשל עליית מחירי הזהב בעולם, התחולל תהליך של בהלה לזהב, ואוכלוסיית העיר צמחה ממצב של עיירת כורים קטנה עד לכ-30,000 נפש. על פי שיטת העבודה במכרה, הכורים עובדים כל החודש ללא תשלום, וביום האחרון בחודש הם מורשים לקחת עמם עפרה בכמות שהם יכולים לשאת בעצמם - ולקוות שהיא תכיל זהב. העסקה של נשים במכרה אסורה.
בעיר לא קיימות תשתיות ביוב ותברואה.
הערות שוליים

↑  Altitude of Human Survivability, Maximum (Vertical Limit), ‏2005 (באנגלית)
↑  Climate: La Rinconada, Puno (באנגלית)
השבחה (נכסים)

השבחה של בית משותף בראשון לציון במסגרת תמ"א 38
לפני ההשבחה
אחרי ההשבחה
השבחה היא תהליך של יצירת רווח מנכסים. הפקת הרווח נעשית באחת משתי דרכים, ולעיתים בשילוב של שתיהן: הדרך הראשונה היא רכישת נכס במחיר מסוים, השבחתו ומכירתו לאחר מכן ברווח. הדרך השנייה היא השבחת נכס קיים שמייצר הכנסה על מנת להגדיל את ההכנסה המתקבלת ממנו.
נכסים שמתאימים להשבחה הם נכסים שעלותם הראשונית גבוהה, כך שעל ידי השקעת משאבים נמוכה יחסית, או אף על ידי יצירת שינויים ללא כל השקעת משאבים, ניתן לעלות את ערכם באחוזים מסוימים, שלאור מחירם המקורי הגבוה מתרגמים לסכומים גבוהים מאוד.
נכסים מקובלים להשבחה הם:
נדל"ן
עסקים
אוניות, מטוסים ורכבות
מכוניות
מערכות נשק
יהלומים
השבחה היא פעולה יזומה על ידי המשביח. יש להבדיל בינה לבין עליית ערך של נכסים כתוצאת לוואי של פעולת גורמים חיצוניים, המחויבת לעיתים בהיטל השבחה.
השבחת נדל"ן

השבחת נדל"ן (באנגלית: Flipping) מתבצעת על ידי רכישת נכס, שיפוצו, שדרוגו או הרחבתו. כאשר נכס נמצא במצב תחזוקתי ירוד הדרך המהירה להשבחתו תהיה שיפוץ. כאשר מדובר בנכס שמתוחזק היטב, ניתן להשביחו על ידי שדרוגו – התקנת מערכות שלא קיימות בו, החלפת חלקים ממנו בחלקים יוקרתיים או אף עיצוב מחדש של הנכס. הרחבת נכס או שינוי תפקודו (למשל מחסן שהופך לחדר כושר) מתאימה להשבחת נכסים שלהם זכויות בניה או שימוש אחרות שטרם מומשו.
השבחה של נכס מאפשרת רווח בעיקר ממכירתו במחיר גבוה מהמחיר בו הוא נרכש, העלאת דמי השכירות שניתן לקבל בעדו, או שילוב של השניים. ההבדל בין השבחת נכסים לבין עליית ערך נכס כתוצאה מכוחות שוק או גורמים חיצוניים (למשל, בניית פארק ליד בניין קיים) היא שהמשביח "מאלץ" את עליית הערך, ובדרך כלל בפרק זמן קצר מאוד. דרך פעולה נפוצה, לכן, היא השבחה של נכס קיים כהכנה למכירתו.
השבחת עסקים

השבחת עסקים (באנגלית: Beterment) היא תחום רחב מאוד, שבבסיסו שיפור העסק על מנת להגדיל את הריווחיות שלו. הן השיפור והן התוצאה יכולים להתבצע ולבוא לידי ביטוי בדרכים רבות. שיפור יכול להיות מושג על ידי הקטנת ההוצאות, התייעלות, הגדלת התפוקה, מיקוד, הגדלת נתח שוק, פניה לשווקים חדשים ועוד. התוצאה יכולה לבוא להתבטא בהגדלת הרווחיות אך גם בהארכת תוחלת החיים של העסק (למשל כשפטנט עליו מסתמך העסק עומד לפוג), העלאת ערך הנכסים שברשותו וכן הלאה. השבחת העסקים היא חלק ממנהל עסקים.
גם בהשבחת עסקים מקובלת גישה של רכישת עסק, השבחתו, ומכירתו לאחר מכן ברווח. לדוגמה, קנייה של עסק על סף פשיטת רגל, שיפורו והפיכתו לעסק רווחי, מאפשרת מכירתו במחיר העולה בהרבה על מחיר רכישתו.
השבחת תחבורה

השבחה של פלטפורמות תחבורה כגון אוניות, מטוסים ורכבות, מתבצעת על ידי חברות שמתמחות בכך. ההשבחה מתבצעת על ידי התקנה של מערכות שמשפרות את הביצועים, או החלפת ציוד ישן בחדש. התוצאה של השבחה מאפשרת שימוש יעיל יותר או אף את עצם המשך השימוש בפלטפורמה. על פי רוב, ההשבחה מוזמנת על ידי החברות המפעילות את הציוד באופן שוטף (חברות ספנות, תעופה, או רכבות) הממשיכות להפעיל את הציוד לאחר השבחתו, אך יש שחברות העוסקות בהשבחה רוכשות ציוד על מנת להשביחו ולמכרו לאחר מכן לכל המעוניין.
השבחת מכוניות

השבחת מכוניות נעשית לשם רווח אך נפוצה מאוד גם כתחביב. מכוניות מסוגים שונים מושבחות מטעמים שונים. השבחה לשם רווח תתבצע בדרך כלל למכוניות יוקרה או אספנות, במטרה להעלות את ערך המכונית, אך לעיתים גם לרכבים רגילים לצורך מכירתם. לעיתים מושבחות מכוניות לצורכי ספורט מוטורי, במקרים כאלה מושבחות אף מכוניות פשוטות על מנת להעניק להן יכולות וביצועים שלא תוכננו עבורן על ידי היצרן.
השבחת מכוניות כתחביב נעשית לעיתים לשם האומנות שבדבר, ולעיתים על מנת לאפשר לרכב שימושים נוספים או מיוחדים - למשל הפיכת אוטובוס למקום מגורים נייד.
השבחת מערכות נשק

השבחת מערכות נשק היא חלק מתעשיית הנשק. מערכות נשק יקרות מאוד ומהוות נטל תקציבי נכבד על מדינות. פיתוח מערכות וטכנולוגיות חדשות הופך מערכות נשק למיושנות במהירות רבה, ואחת הדרכים להתמודד עם הבעיה היא על ידי השבחת הציוד ללא החלפתו.
מערכות נשק עוברות השבחה על ידי החלפת מנועים, החלפת חימוש (למשל החלפת תותחי טנקים לתותחים מקליבר גדול יותר), שיפור מיגון, שיפור מערכות קשר ואלקטרוניקה, ועוד.
תחום השבחת נשק הוא נתח חשוב בתעשייה הביטחונית בישראל. בין המערכות שהושבחו בישראל מטוסי קרב, טנקים, כלי ארטילריה וצמ"ה.
השבחת יהלומים

השבחת יהלומים היא פעולה שבה משופר מראה היהלום, על מנת לשפר את סיכוייו להימכר.  את ההשבחה עושה במעבדה גמולוגית מומחה בתחום הגמולוגיה, בעזרת ציוד מיוחד. קיימת חובת גילוי נאות לצרכן, בעת המכירה, לגבי כל טיפול השבחה שנעשה ליהלום. טיפולי ההשבחה התפתחו במהלך השנים, וכיום כוללים טיפולים לשיפור ניקיון היהלום וטיפולים לשיפור צבע היהלום.
ראו גם

הום סטייג'ינג
מתיחת פנים לרכב
הערות שוליים

↑  השבחת נכסים באתר Samet Architects
↑  השבחה, באתר מעות
↑   דניאל שמיל, כך מקפיצים מחירון של מכונית יד שנייה ב-30%, באתר TheMarker‏, 9 בפברואר 2015
↑  פחות רכישות יותר השבחות, באתר חיל האוויר הישראלי, 1 בפברואר 1998
רכב מסחרי שעבר השבחה לאוטו גלידה. במסגרת ההשבחה הותקנו בו מקררים ומערכת כריזה, והרכב נצבע באופן שימשוך לקוחות.
הסופר שרמן הוא טנק ישראלי שנוצר מהשבחת הטנק האמריקאי M4 שרמן
וילקי קולינס

| --- | --- |

 לידה:  8 בינואר 1824 לונדון, הממלכה המאוחדת של בריטניה הגדולה ואירלנד 
 פטירה:  23 בספטמבר 1889 (בגיל 65) לונדון, הממלכה המאוחדת של בריטניה הגדולה ואירלנד 
 מדינה:  הממלכה המאוחדת של בריטניה הגדולה ואירלנד 
 מקום קבורה:  בית הקברות קנסאל גרין 
 שפות היצירה:  אנגלית 
 סוגה:  ספרות גותית 
 יצירות בולטות:  האישה בלבן, אבן הירח 
 בן או בת זוג:  Martha Rudd  Caroline Compton 
 wilkiecollins.com
 חתימה:   
 
Wilkie Collins, 1850
ויליאם (וילקי) קולינס (באנגלית: Wilkie Collins;‏ 8 בינואר 1824 - 23 בספטמבר 1889) היה סופר בריטי פופולרי, הנחשב לראשון סופרי המסתורין. חיבר 27 רומנים, יותר מ-50 סיפורים קצרים, לפחות 15 מחזות ויותר מ-100 חיבורים לא-בדיוניים.
ספריו שתורגמו לעברית

נישואי גבריאל (Gabriel's Marriage - 1853) - תרגם מאנגלית אמציה פורת; הוסיפה אחרית דבר בתיה גור, הוצאת עם עובד תשנ"ח 1998.
אשת החלום (1863 - The Dream Woman) - תרגם יהונתן דיין, הוצאת 'מקום לשירה', 2020.
האישה בלבן (The Woman in white - 1860)
תרגם י. לבנון, הוצאת רות 1968.
תרגמה צילה אלעזר, אחוזת בית 2007. פתח דבר:  אמנון ז'קונט
אבן הירח (The Moonstone - 1868) -
תרגם יצחק לבנון, מסדה 1968.
תרגם ועיבד ג’ בן חנה (גדליהו אמיתי), הוצאת יזרעאל תשכ"ט 1969.
תרגם לעברית אהרן אמיר, הוגש על ידי משה רון, הוצאת כתר 1992.
מסע בחיפוש אחר הלא-כלום (A journey in search of nothing -1863) - תרגמה סמדר גונן, הוצאת נהר ספרים 2025.
הערות שוליים

↑  Newsletter – Summer 2011 | Wilkie Collins Society (באנגלית אמריקאית)
| --- | --- |
בקרת זהויות :  NLI: 987007296887405171  PLWABN: 9810643375705606  BIBSYS: 90153092  BNC: 000042061  BNE: XX866871  BnF: cb120946138 (data)  CANTIC: a1058545x  CiNii: DA01624103  GND: 118638432  ICCU: CFIV045450  ISNI: 0000 0001 2144 1575  LCCN: n79061084  LNB: 000025987  MusicBrainz: fc492481-a118-4ded-8a62-e31e452037aa  NDL: 00436393  NKC: jn19990001460  NLA: 35029872  NLG: 120206  NLK: KAC200306151  NTA: 068273479  RERO: 02-A000037610  SELIBR: 182072  SNAC: w6x352hp  SUDOC: 029287464  Trove: 803051  VcBA: 495/180119  VIAF: 95173526   WorldCat (עם VIAF): 95173526
אבובקאר דומבייה

אבובקאר ז'וניור דומבייה (בצרפתית: Aboubacar Junior Doumbia; נולד ב-12 בנובמבר 1999 בחוף השנהב) הוא כדורגלן מחוף השנהב, המשחק בעמדת החלוץ בקבוצת הפועל חיפה מליגת העל הישראלית.
קריירת מועדונים

דומבייה שיחק בליגה המקומית של חוף השנהב, ובהמשך בקבוצות מהליגות הנמוכות בצרפת ובפינלנד.
ב-2 בפברואר 2021 חתם דומבייה על חוזה לעונה וחצי במכבי נתניה מליגת העל. ב-6 בפברואר ערך דומבייה את הופעת הבכורה שלו במדי המועדון, בתיקו 0-0 נגד הפועל חיפה במסגרת המחזור ה-19 בליגה. ב-15 בפברואר הבקיע דומבייה את שער הבכורה שלו במועדון, בניצחון 1–4 על עירוני קריית שמונה במסגרת המחזור ה-21 בליגה. בחצי העונה הראשונה שלו במועדון ערך דומבייה 15 הופעות ליגה, בהן הבקיע שני שערים.
ב-27 בינואר 2022 חתם לחצי עונה במכבי פתח תקווה. ב-19 בפברואר כבש שער בכורה בתיקו 1-1 עם מכבי נתניה.
קריירת מועדונים > קריירה בינלאומית

דומבייה נכלל בסגל נבחרת חוף השנהב לאולימפיאדת טוקיו 2020.
הערות שוליים

↑  מאור רחמני, ‏אבובקאר דומביה חתם לעונה וחצי בנתניה, באתר ONE‏, 2 בפברואר 2021
↑  תומר חבז, ‏גורי מחוץ לסגל חוף השנהב, דומביה יהיה בטוקיו, באתר ONE‏, 3 ביולי 2021
| נבחרת חוף השנהב – אולימפיאדת טוקיו 2020 |
| --- | --- | --- |
|  1 נאגולי •  2 גנאקה •  3 באיי •  4 דאבילה •  5 אי. דיאלו •  6 סינגו •  7 אי. דומבייה •  8 קסייה •  9 דאו •  10 אמ. דיאלו •   11 קואמה •  12 קואסי • 13 קייטה •  14 גויאגון • 15 גרדל • 16 אליעזר • 17 אוטארה • 18 טימיטה • 19 קוואו • 20 אב. דומבייה • 22 טיה • מאמן: האידרה |  1 נאגולי •  2 גנאקה •  3 באיי •  4 דאבילה •  5 אי. דיאלו •  6 סינגו •  7 אי. דומבייה •  8 קסייה •  9 דאו •  10 אמ. דיאלו •   11 קואמה •  12 קואסי • 13 קייטה •  14 גויאגון • 15 גרדל • 16 אליעזר • 17 אוטארה • 18 טימיטה • 19 קוואו • 20 אב. דומבייה • 22 טיה • מאמן: האידרה | חוף השנהב |
פנלו (כדורגל)

התאחדות הכדורגל פנלו או פנלו 03 (בהולנדית: Venlose Voetbal Vereniging) הוא מועדון כדורגל הולנדי מהעיר פנלו המשחק בליגת המשנה ההולנדית. הישג השיא של המועדון הוא זכייה בודדת בגביע ההולנדי בעונת 1958/1959.
היסטוריה

הקבוצה הוקמה בפברואר 1903 על ידי מספר חברים ממועדון החברים "גולדן לאו". ב-1909 הצטרפו למועדון הקבוצות "טוהור" ו"פייטוס". בתחילה שיחקה הקבוצה בליגת החובבנים השנייה מכיוון שלא היו קבוצות מספיקות לליגת חובבים בכירה בדרום הולנד באותה התקופה. בשנות העשרים של המאה העשרים העפיל המועדון לאליפות הולנד שהייתה הליגה הבכירה במדינה. ב-1922 נשרה הקבוצה לליגה האזורית השנייה ולאחר מכן נעה הקבוצה בין הליגה השנייה והשלישית עד 1952 אז שבה לליגה הראשונה. בעונת 1955/1956 שהייתה עונת המבחן של אליפות הולנד סיימה הקבוצה במקום החמישי בבית א' והעפילה לעונת הבכורה של ליגת העל ההולנדית עונת 1956/1957 ובכך נמנתה בין 18 מייסדות הליגה הבכירה.
בשתי העונות הראשונות של הליגה הבכירה סיימה הקבוצה במקום ה-7. בעונתה השלישית הגיעה הקבוצה להישג השיא שלה וזכתה בגביע ההולנדי לאחר שגברה בגמר 4–1 על דן האג. בעונת 1960/1961 הגיעה להישג השיא מבחינת מיקום כאשר סיימה במקום ה-3 בליגה הבכירה, אך בעונה הבאה חוותה הקבוצה משבר וסיימה במקום ה-17 וירדה לליגת המשנה, בה שיחקה ארבע עונות ובסופן ירדה לליגה השלישית. לאחר עונה בודדת הצליחה לשוב לליגת המשנה אך ירדה בסיום העונה פעם נוספת לליגה השלישית בה שיחקה שלוש עונות נוספות, עד אשר הוחלט על שינוי במבנה הליגות, ולמרות שסיימה במקום ה-11 העפילה חזרה לליגת המשנה בה שיחקה עד עונת 1975/1976, אז סיימה במקום השני ושבה לליגה הבכירה לאחר היעדרות של כ-14 עונות.
לאחר חזרתה לליגה הבכירה בילתה הקבוצה את שלוש העונות הבאות במרכז ובתחתית הטבלה אז סיימה במקום ה-18 ונשרה לליגת המשנה בה שיחקה 6 עונות בעיקר במרכז הטבלה. בעונת 1984/1985 סיימה הקבוצה פעם נוספת במקום השני ושבה לליגה הבכירה. בארבע עונותיה בליגה הבכירה הצליחה הקבוצה לסיים פעמיים במקום ה-5 כולל העפלה לשלב חצי גמר הגביע, אך בעונתה הרביעית סיימה במקום ה-17 ונשרה לליגת המשנה. לאחר שנתיים בליגת המשנה שבה הקבוצה לליגה הבכירה לאחר שסיימה במקום ה-3 וזכתה בטורניר הפלייאוף לאחר שניצחה את נאק ברדה בזכות יתרון שערי חוץ. בעונה שלאחריה עונת 1991/92 סיימה הקבוצה במקום ה-18 ונשרה לליגת המשנה אך שבה לאחר עונה בודדת לאחר שסיימה במקום הראשון ושוב בסיום העונה נשרה לליגת המשנה לאחר שסיימה במקום ה-17. הקבוצה שיחקה 13 עונות נוספות בליגת המשנה ואף העפילה לשלב הפלייאוף פעמיים אך כשלה בהעפלה. בעונת 2006/2007 העפילה הקבוצה לליגה הבכירה לאחר שניצחה בטורניר פלייאוף העלייה את ואלבייק בסדרת הטוב משלושה משחקים. בסיום עונת 2007/2008 נשרה הקבוצה לליגת המשנה אך הצליחה לשוב לליגה הבכירה לאחר עונה אחת בלבד. בליגה הבכירה שיחקה הקבוצה 4 עונות לפני שנשרה פעם נוספת לליגת המשנה, בה שיחקה כ-3 עונות בטרם שבה לליגה הבכירה. בעונת 2020/2021 נשרה הקבוצה לליגת המשנה לאחר 4 עונות.
תארים

הגביע ההולנדי
זכייה: (1) 1958/1959
אליפות ליגת המשנה ההולנדית
זכייה: (3) 1992/1993, 2008/2009, 2016/2017.
סגנות: (6) 1966/1967, 1975/1976, 1984/1985, 2005/2006, 2006/2007, 2015/2016
שחקני עבר בולטים

קייסוקה הונדה
מאיה יושידה
יצחק יהודה כהן

אין תמונה חופשית
יצחק יהודה כהן (1872–1956) היה מנהיג קהילתי בקרב היהדות הספרדית בירושלים וחבר בוועד העדה הספרדית בירושלים. סוחר מצליח ופעיל ציוני. רכש וגאל את האדמות שעליהן הוקמה שכונת רחביה, וכן האדמות שעליהן הוקם נווה דניאל בגוש עציון.
ביוגרפיה

כהן עלה לארץ ישראל בשנת 1890 מלאריסה שביוון, אל בית דודו אשר בעת ההיא התגורר בירושלים העתיקה. שנה לאחר עלייתו, בגיל 18 בלבד, נישא לשרה בת דודתו בת ה-14, וכשנה לאחר מכן הפך כהן לאב לבתו הבכורה. הצלחותיו הן במסחר והן בהנהגה הקהילתית בארץ ישראל היוו דוגמה לאחיו הצעירים ולבני המשפחה הנוספים, שעלו בעקבותיו אחד-אחד. בחלוף השנים מנו צאצאיו חמש בנות ושלושה בנים. רוב ילדיו גרו ברחביה, שאדמותיה נרכשו על ידו עם שלושה מרעיו, מלכתחילה עבור הכשרת הישוב, מידי הפטריארכיה היוונית-אורתודוקסית של ירושלים, במהלך ארבע פעימות שונות לאורך כל שנות העשרים.  בשנתו האחרונה שב לירושלים מרמת גן (משהות בת מספר שנים בציווי רופאו), ובחר להתגורר בפנסיון ברחביה, בקרבת צאצאיו. את מותו מצא כהן בשנת 1956, והוא נטמן בהר המנוחות שבמערב ירושלים, הגם שאחוזת קבר משפחתית שרכש בשעתו הייתה דווקא בבית הקברות היהודי הספרדי בהר הזיתים, וזאת כי במותו, בית הקברות היהודי הספרדי בהר הזיתים היה עדיין בשליטת ירדן.
תרומתו לציונות

כשהחלה המנהיגות הציונית להתכנס בארץ בשנות ה-20 המוקדמות, עם הגעת ועד הצירים והתארגנות הממסד הציוני בארץ, הפך סוחר מקומי זה למסייע לה בדרכים שונות. דוגמה לכך ניתן לראות כאשר התברר שוועד הצירים נזקק למזומנים, מיהר כהן לתרום להם את כל תכשיטיה של אשתו. כך הפך במהרה לעזר-רב למנהיגים בולטים דוגמת חיים ויצמן, מנחם אוסישקין, ארתור רופין, טהון ועוד. כהן אף הכיר להם את מנהיגי הדתות האחרות בארץ ישראל ובעבר הירדן, ובמיוחד את האמיר עבדאללה הראשון לימים מלך ירדן והכפופים לו ועוד. בנוסף, ניסה כהן, להשיג עבור ועד הצירים את הכותל המערבי, בעזרת חאג' אמין אל-חוסייני הצעיר בטרם מינויו כמופתי, רעיון שנחסם לצערו באיבו.
חברת הכשרת היישוב נעזרה בו רבות לצורך רכישת קרקעות ברחביה מהכנסייה האורתודוקסית, ולא פחות - מאפנדים ערביים, למשל, בעמק הירדן לכל אורכו: רכישת אדמות מפעל חברת אשלג ארץ-ישראלית. נוסף על כן, עמל כהן לצורך השגת זיכיון ההפעלה לפנחס רוטנברג עבור חברת חשמל בנהריים - אשר הושג בין היתר בזכות מאמציו. כמו כן, כהן רכש עבור בנו שנשלח ללמוד חקלאות בטולוז שבצרפת, את אדמות נבי דניאל שבהרי חברון, אשר לימים הפכו ליישוב נווה דניאל. גם חכירת הקרקעות הענקית בעבר הירדן ("חצי הצהרת בלפור" בפי שליחי המוסדות הלאומיים הייתה ביוזמתו שם בשיתוף פעולה עם האמיר עבדאללה ידידו, כהן תכנן לנטוע קנים ולהקים תעשיית סוכר מקומית, אלא שהניסיון הוכשל על ידי השלטון הבריטי. מכלול פעילות ענפה זו הייתה הרקע לניסיון הרצח שחווה בשנת 1936, על ידי שליח המופתי שכנו ואויבו, הוא ספג מספר קליעים, אך ניצל בנס. השלטון הבריטי תפס את הרוצח שברח, אך שחררו לבסוף, בשל "חוסר ראיות", עם זאת, אויבי המופתי הערביים עצמם, שלא היו מעטים, נשבעו לשפוט את השליח-המבצע, לדבריהם "על פי חוקי המדבר".
פעילותו הכלכלית

בראשית המאה ה-20 הפך כהן לחייט-צמרת, תוך שהרחיב את מתפרתו לכל בו להלבשה והנעלה, כולל יבוא, לראשונה במזרח התיכון. לשם כך, נהג כהן לנסוע 3–4 פעמים בשנה למרכזי מסחר באירופה על מנת לייבא תוצרת יוקרתית משם. תחילה סחר רק בירושלים, אך בשנת 1923 התרחב ליפו לרחוב שדרות ירושלים 8, אז שדרות המלך ג'ורג', שם פעל עד לפרעות 1936. לזמן קצר אף התרחב כנראה והגיע עד לראשון לציון.
במסגרת תהליך שימור המבנה בשדרות ירושלים 8 ביפו, משחזרים אמני "סטודיו תכלת", שמתמחה בשחזור ושימור של ציורי קיר וצבע אדריכלי, את השלט של בית המסחר משנות 1920. השחזור מתבצע לפי תמונה שצילם הצלם ההולנדי פרנק סחולטן.
כהן היה חדשן שהקדים לזהות את כוחה של הפרסומת, והרבה להשתמש בכורזים מתהלכים שכירים, בכרזות פרסום שהדביק בפתח חנויותיו. כן נעזר במודעות בעיתונות הארצית. כתוצאה מכך, בני כל האליטות העדתיות בארץ וגם מעבר לגבולותיה נהרו לקנות אצלו, וכדרכו, הוא פיתח יחסי ידידות אישית עם לקוחותיו בני כל הדתות. עובדה זו הועילה מאוד למוסדות הלאומיים מאוחר יותר, בהתגייסו לטובת הציונות המעשית בארץ.
כהן השתתף בפיתוחן של השכונות שמחוץ לחומות-ירושלים. תחילה  עבר מהרובע היהודי הגדוש אל הרובע הנוצרי, למחיצת ידידים יוונים-אורתודוקסים. עם הולדת בתו השנייה (בשנת 1898) בחר לצאת אל מחוץ לחומות, לסביבות נחלת שבעה, בסמיכות לידידים אורתודוקסים כד"ר מזארקי המפורסם. לאחר מכן, עם תחילת המנדט בשנות ה-20, כבר בנה לעצמו בית מול גן אנטימוס, שהשתייך באותה התקופה ליוונים, אשר כיום ניצב באתרו בניין סנסור, בסמוך למדרחוב בן יהודה. לימים בנה כהן בית מודרני יותר (שכלל חידוש מהפכני: מעלית), בשכונת המרכז המסחרי, אשר כיום ניצב בפינת הרחובות אגרון/דוד המלך. לאחר הקמת המדינה כונה הבניין "בית המכס", ואילו כיום ניצב שם האגף המזרחי של מלון וולדורף אסטוריה ירושלים.
מנהיגות קהילתית

קשריו האישיים של כהן עם כל העדות והדתות, הפכוהו למנהיג קהילתי בקרב היהדות הספרדית בירושלים. בימי מלחמת העולם הראשונה עזר רבות לנצרכים היהודיים, וגם ליוונים האורתודוקסים, ובתוכם אנשי כנסייה ונזירים, שבשלהי מלחמת העולם הראשונה, אולצו כנתיני יוון בארץ ישראל לגלות לדמשק, משהוגדרו אויבי הטורקים. בסיום המלחמה, מלך יוון פיצה אותו על הוצאותיו וגם כיבד אותו בעיטורים.
בנוסף היו גם צעירים יהודיים ירושלמיים שחבו לו את חייהם, כיוון שהצליח להשיג חנינה עבורם בעקבות עריקתם מצבא טורקיה, משנתפסו ונשפטו להיתלות בשער יפו. הקונסוליות הזרות בירושלים ייחסו אמנם לעצמן את המתקת הדין, אלא שכתבי החנינה נמסרו על ידי הפקידות הטורקית דווקא לידיו של כהן ולא לאחרים.
שכר מצווה

יצחק יהודה כהן היה שונה בהערכתו את מעשיו עבור המוסדות הלאומיים, בהשוואה לרבים מבני דורו, שתיעדו בכתב את פעילותם הציונות במו ידיהם. בעיניו הדבר היה לא ראוי, וזאת כיוון שהגדיר זאת כעזרה לזולת, גמילות חסדים ואף מתן בסתר שמלכתחילה נאסר לפרסום. הוא האמין בכל לבו ש"שכר מצווה - מצווה". לכן השביע את בניו שלא להפיץ כל מידע אודות פעילותו-הציונית. עם זאת, מי שהחליט לאחר מותו שאין צוואה זו חלה עליו כיוון שאיננו בנו - היה דווקא חתנו, יצחק רפאל מלכו. כעבור דור שלם גם נכדיו החלו לפרסם את מעשיו ותרומתו.
משפחתו

בנו, אלברט כהן, היה היבואן הראשון של מכוניות פיג'ו. יצחק רפאל מלכו נישא לשמחה, בתו השנייה של יצחק יהודה כהן. נכדו רפאל מלכו היה בנקאי ומנהל. נכד נוסף שלו הוא רפי מהודר, נמנה עם מפתחי הטפטפות שכיום בבעלות נטפים. נינו יצחק מלכו הוא עורך דין.
לקריאה נוספת

שרה מולכו ודותן גורן איש מעשים מאחורי הקלעים, עת־מול - יד בן צבי, יולי 2019
דוד עמית, לקורות חוות כהן ליד כפר עציון, אריאל (הוצאת ספרים), ירושלים 1984
הערות שוליים

↑  שבוע הגאולה בירושלים, באתר הארץ, 8 ביוני 1920
1 2  ליאת רון, ‏פורטפוליו עו"ד יצחק מולכו, באתר גלובס, 10 באפריל 2014
↑  דותן גורן, שותף אמין לרכישת הכותל המערבי, חאג' אמין אל חוסייני בשרות "ועד הצירים", 1918 - 1920, הוצאת יד בן צבי
↑  התנקשות באמצע היום בסוחר יהודי בירושלים, דבר, 12 ביולי 1936
↑  נאשם בהתנקשות שוחרר, דבר, 13 במאי 1937
↑  כיצד שוחרר המתנקש בי. י. כהן, דבר, 14 במאי 1937
↑  רות עיטם פכטוביץ, בעבור (כף) נעליים: חפצים מגלמים היסטוריה, באתר ארץ חפץ, ‏2025-01-27
↑  Leiden University Libraries
Digital Collections, Street scene. Shops and people, NINO F Scholten Jaffa, Leiden University Libraries
Digital Collections
↑  עיתון דואר היום, דאר היום⁩, 21 ספטמבר 1923⁩    מודעת פרסומת, באתר אוסף העיתונות, הספריה הלאומית, ‏21 ספטמבר 1923⁩
↑  יוסף אליהו שלוש, http://www.myheritageimages.com/V/storage/site2823291/files/00/15/10/001510_834621523049b4bsblm210.pdf פרשת חיי 1870–1930, 1930
↑  שריקה, שנת העטלף, הוצאת מנדלי מוכר ספרים ברשת, דצמבר 2016
↑  ,"נוסטלגיה לשבת: דגמי פיג'ו בישראל בכותרות מהעבר", באתר wheel, מיום 25 במאי 2018
↑  , "היסטוריה" באתר לובינסקי
↑  נעמה סיקולר, טפטוף של מיליונים, באתר כלכליסט, 17 ביוני 2010
שלט בית המסחר של יצחק יהודה כהן, שדרות ירושלים 8 (בית השק"ם) ביפו 1922-1923
בנק מזרחי טפחות

| --- | --- |


בית מזרחי טפחות במגדל משה אביב
 נתונים כלליים
 סוג:  חברה ציבורית
 בורסה:  הבורסה לניירות ערך בתל אביב
 סימול:  מזטפ
 מייסדים:  תנועת מזרחי העולמית
 תקופת הפעילות:  1923–הווה (כ־102 שנים)
 מיקום המטה:  רמת גן 
 משרד ראשי:  מגדל משה אביב, רמת גן
 שליטה בחברה:  אייל עופר (21.19%), דודי ורטהיים ודרורית ורטהיים (20.39%)
 ענפי תעשייה:  בנק 
 מוצרים עיקריים:  שרותי בנקאות
 שווי שוק:  43.4 מיליארד ש"ח (27 בינואר 2025)
 הכנסות:  14.78 מיליארד ש"ח (2023)
 רווח:  4.91 מיליארד ש"ח (2023)
 הון עצמי:  27.5 מיליארד ש"ח (2023)
 סך המאזן:  448 מיליארד ש"ח (2023)
 יחס הון:  10.32 (2023)
 יו"ר:  משה וידמן
 מנכ"ל:  משה לארי
 עובדים:  7148 (2023)
  
 www.mizrahi-tefahot.co.il
 
סמליל בנק המזרחי המאוחד
סמליל הבנק טרם האיחוד עם טפחות
סמליל בנק טפחות עד למיזוג
המבנה ברחוב לילינבלום 48 בתל אביב בו שכן הסניף המרכזי במשך שנים רבות
בית ההנהלה הישן של בנק מזרחי, בשדרות רוטשילד, תל אביב
הסמליל הנוכחי של מותג "טפחות" למשכנתאות
סמליל בנק אדנים טרם מיזוגו עם מזרחי טפחות
בנק מזרחי טפחות הוא בנק ישראלי, השלישי בגודלו בישראל. קבוצת הבנק, הכוללת גם את בנק יהב, פועלת בישראל ומחוצה לה, ועוסקת בכל תחומי הפעילות הבנקאיים המיועדים למשקי בית ולעסקים בכלל זה אשראי, משכנתאות, פיקדונות, חדרי מסחר בשוק ההון, ייעוץ פנסיוני ופיננסי באמצעות כ-200 סניפים ומרכזי עסקים. פעילותו של הבנק בחוץ לארץ מתבצעת באמצעות שני סניפים, בבריטניה ובארצות הברית.
מנכ"ל בנק מזרחי טפחות מאז ספטמבר 2020 הוא משה לארי, אשר החליף בתפקיד את אלדד פרשר, שכיהן כמנכ"ל הבנק משנת 2014. יו"ר הבנק הוא אבי זלדמן שהחליף במהלך 2024 את משה וידמן.
היסטוריה > לפני קום המדינה

בנק המזרחי נוסד על ידי תנועת המזרחי העולמית בשנת 1923, במטרה להעניק סיוע כספי ולשמש מכשיר פיננסי למפעלם של יחידים ולמוסדות השייכים להסתדרות המזרחי. נוסף לכך הוטלה על הבנק המשימה לשמש בנק לאומי ציבורי לכלל היישוב. הבנק הוקם עם הון התחלתי של 10,000 לירות מצריות, וההון המונפק באותו שלב היה בערך של 100 מניות יסוד בנות לירה מצרית כל אחת, ו-9,900 מניות רגילות בנות לירה מצרית כל אחת. מניות היסוד אמורות היו, על פי התקנון, להישאר ברשות הסתדרות המזרחי כדי להבטיח את המשך קיומו של המוסד. במשך שנות ה-20 המזרחי פעל רבות בשיווק מניות הבנק בארץ ישראל, ארצות הברית ואירופה. מניות נמכרו בוועידות המזרחי בארצות הברית בשנים 1923-1925, באסיפות בארץ ישראל ושליחים נשלחו לאירופה, ארצות הברית ודרום אפריקה למכירת מניות. באפריל 1925 הבנק נפתח לקהל הרחב, ומניות המייסדים הראשונים הוקצו לרב יהודה לייב פישמן מימון ולפרופסורים הרמן שטרוק וחיים פיק. למנהל ראשי של הבנק מונה דוד צבי פנקס.
בשנת 1927 שילם הבנק את הדיבידנד הראשון שלו. בהזדמנות זו הוחלט להפריש מהרווחים 20 ליש"ט לקרן הקיימת לישראל לשם רישום הבנק ב"ספר הזהב". באותה שנה נפתח סניף הבנק בתל אביב, ברחוב הרצל 18, ומנהלו היה דוד צבי פנקס, לימים שר התחבורה בממשלת ישראל. המשרד הראשי של הבנק היה ברחוב יפו בירושלים. במקביל להקמת בנק המזרחי הוקם בשנת 1928 "בנק הפועל המזרחי" ונקרא "קופת מלווה של הפועל המזרחי". בשנת 1932 התקבלה החלטה שחייבה את כל עובדי הבנק להיות חברים מאורגנים ומשלמי מיסים, בתנועת המזרחי או הפועל המזרחי. על פי החלטה זאת חברי ועד ההנהלה חייבים להתגורר בארץ ישראל. כן נקבע, שאדם שאינו מתנהג בחייו בדרך התורה והמצוות לא יוכל להתקבל לעבודה בבנק. בשנת 1935 נוסדה חברת המזרחי לפיתוח קרקעות בע"מ ונפתח סניף הבנק בחיפה ברחוב כיאט.
במאי 1936 עבר סניף הבנק בתל אביב לרחוב לילינבלום 48. הבניין תוכנן על ידי האדריכל ד"ר אלכס פרידמן ובנייתו הושלמה בשנת 1936 בסגנון הבאוהאוס, שאפיין את הבניינים שנבנו בעיר בסוף שנות ה-20 של המאה ה-20.